12. ข้อมูลอื่นที่เกี่ยวข้อง

    1.  เมื่อวันที่ 25 เมษายน 2551 บริษัทฯ ได้ยื่นคำร้องขอฟื้นฟูกิจการ ต่อศาลล้มละลายกลาง
        ซึ่งศาลล้มละลายกลางได้มีคำสั่งให้บริษัทฯ ฟื้นฟูกิจการและตั้งบริษัทฯ เป็นผู้ทำแผน
        เมื่อวันที่ 14 กรกฎาคม 2551 และศาลได้มีคำสั่งเห็นชอบแผนฟื้นฟูของกิจการ เมื่อวันที่
        3 พฤศจิกายน 2552

สาเหตุหลักและความจำเป็นที่ทำให้บริษัทฯ เข้าสู่กระบวนการฟื้นฟูกิจการ

-   บริษัทฯ ประสบปัญหาด้านการเงิน
    โดยได้รับผลกระทบจากอัตราแลกเปลี่ยนในการแข็งค่าของเงินบาท
    เนื่องจากผลิตภัณฑ์ของกลุ่มบริษัทฯ กว่าร้อยละ 90
    ของสินค้าที่ผลิตทั้งหมดถูกส่งออกไปจำหน่ายยังต่างประเทศ เป็นเหตุให้กลุ่มบริษัทฯ
    มียอดขายสินค้าลดลง

-   แหล่งวัตถุดิบที่มีจำนวนจำกัด จึงทำให้ต้นทุนสินค้าและไม้สักได้ปรับราคาสูงขึ้น
    ในขณะที่ราคาขายผลิตภัณฑ์ของกลุ่มบริษัทฯ ไม่สามารถปรับราคาขึ้นได้ตามราคาต้นทุนสินค้าได้
    เนื่องจากมีการแข่งขันสูงและยังได้รับการลอกเลียนแบบเพื่อผลิตสินค้าที่คล้ายกันแต่คุณภาพต่ำกว่า

-   บริษัทฯ ขาดการสนับสนุนด้านเงินทุนจากสถาบันการเงิน
    เพื่อนำมาใช้เป็นเงินทุนหมุนเวียนในกิจการของบริษัทฯ ประกอบกับผลการดำเนินงานที่ลดต่ำลง
    จึงทำให้บริษัทฯ ไม่สามารถชำระหนี้แก่เจ้าหนี้สถาบันการเงินได้

วัตถุประสงค์ของการฟื้นฟูกิจการ

-   เพื่อแก้ไขปัญหาภาระหนี้สินของบริษัทฯ
    ให้อยู่ในระดับที่เหมาะสมและสอดคล้องกับความสามารถในการสร้างกระแสเงินสดจากการดำเนินงานของบริษัทฯ
    ในอนาคต และเพื่อให้การฟื้นฟูกิจการนี้ส่งผลให้บริษัทฯ มีฐานะทางการเงินที่มั่นคงและดีขึ้น
    สามารถจัดหาเงินทุนหรือเงินกู้สำหรับเป็นเงินทุนหมุนเวียนเพื่อใช้ในการซื้อวัตถุดิบ
    และชำระค่าใช้จ่ายในการดำเนินการ อันจะส่งผลให้กิจการของบริษัทฯ
    สามารถดำเนินธุรกิจต่อไปและยังคงมีความสามารถในการแข่งขันในตลาดได้

-   การฟื้นฟูกิจการเป็นการแก้ไขปัญหาที่ดีที่สุดสำหรับเจ้าหนี้ภายใต้สภาวะการณ์ที่เป็นอยู่ในปัจจุบัน

    1.  บริษัท ซัน แคบิเนท จำกัด ซึ่งเป็นบริษัทย่อย (“ซัน แคบิเนท”)
        ได้ยื่นคำร้องขอฟื้นฟูกิจการ เมื่อวันที่ 28 กรกฎาคม 2551
        ซึ่งศาลล้มละลายกลางได้มีคำสั่งให้ ซัน แคบิเนท ฟื้นฟูกิจการและตั้งซัน แคบิเนท
        เป็นผู้ทำแผน เมื่อวันที่ 1 กันยายน 2551 และศาลได้มีคำสั่งเห็นชอบแผนฟื้นฟูของกิจการ
        เมื่อวันที่ 10 พฤศจิกายน 2552

  สาเหตุหลักและความจำเป็นที่ทำให้ ซัน แคบิเนท เข้าสู่กระบวนการฟื้นฟูกิจการ

-   ซัน แคบิเนท ประสบปัญหาทางด้านการเงิน เนื่องจากสภาวะเศรษฐกิจมหภาคชะลอตัว
    ส่งผลให้ผู้บริโภคส่วนใหญ่ชะลอการตัดสินใจในการซื้อสินค้า
    ประกอบกับมีสินค้าทดแทนที่มีลักษณะคล้ายคลึงกับซัน แคบิเนท
    แต่มีราคาและคุณภาพต่ำกว่ามาแข่งขันในตลาด

-   แหล่งวัตถุดิบมีจำนวนจำกัด จึงทำให้ต้นทุนสินค้า ได้แก่ ไม้สัก ไม้โอ้ค ไม้เชอรี่ ไม้มะม่วง
    ได้ปรับราคาสูงขึ้นอย่างต่อเนื่อง ในขณะที่ราคาขายสินค้าของบริษัทฯ
    ไม่สามารถปรับขึ้นตามราคาต้นทุนสินค้าได้ เนื่องจากมีการแข่งขันสูง
    และยังได้รับการลอกเลียนแบบเพื่อผลิตสินค้าที่คล้ายกันแต่คุณภาพต่ำกว่า

-   ซัน แคบิเนท ขาดการสนับสนุนด้านเงินทุนจากสถาบันการเงิน
    เพื่อนำมาใช้เป็นเงินทุนหมุนเวียนในกิจการของบริษัทฯ ประกอบกับผลการดำเนินงานที่ลดต่ำลง
    จึงทำให้ซัน แคบิเนท ไม่สามารถชำระหนี้แก่เจ้าหนี้สถาบันการเงินได้

-   บริษัท ซันวู้ดอินดัสทรีส์ จำกัด (มหาชน) ซึ่งเป็นผู้ถือหุ้นรายใหญ่ของซัน แคบิเนท
    ได้รับผลกระทบและขาดสภาพคล่องทางเศรษฐกิจ ทำให้ไม่สามารถชำระหนี้แก่เจ้าหนี้ได้

-   ซัน แคบิเนท ในฐานะผู้ค้ำประกันจึงจำเป็นต้องปรับโครงสร้างกิจการของซัน แคบิเนท และ
    บริษัท ซันวู้ดอินดัสทรีส์ จำกัด (มหาชน) ควบคู่กันไป เพื่อให้ ซัน แคบิเนท
    สามารถดำเนินกิจการต่อไปได้

วัตถุประสงค์ของการฟื้นฟูกิจการ

-   เพื่อแก้ไขปัญหาภาระหนี้สินของซัน แคบิเนท ให้อยู่ในระดับที่เหมาะสม
    สอดคล้องกับความสามารถในการสร้างกระแสเงินสดจากการดำเนินงานของบริษัทฯ ในอนาคต
    และเพื่อให้การฟื้นฟูกิจการนี้ส่งผลให้บริษัทฯ มีฐานะทางการเงินที่มั่นคงและดีขึ้น
    สามารถจัดหาเงินทุนหรือเงินกู้สำหรับเป็นทุนหมุนเวียนเพื่อใช้ในการซื้อวัตถุดิบ
    และชำระค่าใช้จ่ายในการดำเนินการ อันจะส่งผลให้กิจการของบริษัทฯ
    สามารถดำเนินธุรกิจต่อไป และยังคงมีความสามารถในการแข่งขันในตลาดได้

-   การฟื้นฟูกิจการเป็นการแก้ไขปัญหาที่ดีที่สุดสำหรับเจ้าหนี้ภายใต้สถานการณ์ที่เป็นอยู่ในขณะนี้

    1.  บริษัท ลองซาน วีเนียร์ จำกัด ซึ่งเป็นบริษัทย่อย (“ลองซานฯ”)
        ได้ยื่นคำร้องขอฟื้นฟูกิจการ เมื่อวันที่ 23 พฤษภาคม 2551
        ซึ่งศาลล้มละลายกลางได้มีคำสั่งให้ลองซานฯ ฟื้นฟูกิจการและตั้งลองซานฯ เป็นผู้ทำแผน
        เมื่อวันที่ 1 กรกฎาคม 2551 และและศาลได้มีคำสั่งเห็นชอบแผนฟื้นฟูของกิจการ
        เมื่อวันที่ 7 ตุลาคม 2552

สาเหตุหลักและความจำเป็นที่ทำให้ลองซานฯ เข้าสู่กระบวนการฟื้นฟูกิจการ

-   ลองซานฯ ได้รับผลกระทบจากปัญหาทางการเงิน โดยเริ่มจากอัตราเงินเฟ้อที่สูงขึ้น
    ทำให้ภาวะเศรษฐกิจชะลอตัว ส่งผลให้ผู้บริโภคส่วนใหญ่ชะลอการตัดสินใจซื้อสินค้า
    ประกอบกับสินค้าทดแทนที่มีลักษณะคล้ายคลึงกับสินค้าของบริษัทฯ
    แต่มีราคาและคุณภาพต่ำกว่ามาแข่งขันในตลาด ทำให้รายได้ของลองซานฯ ลดต่ำลง
    และเกิดปัญหาทางการเงิน

-   สภาพเศรษฐกิจที่ชะลอตัวทำให้ราคาขายสินค้าของบริษัทฯ
    ไม่สามารถปรับขึ้นตามราคาต้นทุนที่เพิ่มขึ้นได้
    จึงทำให้ยอดขายสินค้าลดลงและประสบปัญหาสภาวะขาดทุน

   ลองซานฯ ขาดการสนับสนุนด้านเงินทุนจากสถาบันการเงิน เพื่อนำมาใช้เป็นเงินทุน
  หมุนเวียนในกิจการ ประกอบกับผลการดำเนินงานที่ลดต่ำลง ทำให้ลองซานฯ
  ไม่สามารถชำระหนี้แก่เจ้าหนี้สถาบันการเงินได้

  วัตถุประสงค์ของการฟื้นฟูกิจการ

-   เพื่อแก้ไขปัญหาภาระหนี้สินของบริษัทให้อยู่ในระดับที่เหมาะสมและสอดคล้องกับความสามารถในการสร้างกระแสเงินสดจากการดำเนินงานของลองซานฯ
    ในอนาคต และเพื่อให้การฟื้นฟูกิจการส่งผลให้บริษัทฯ มีฐานะทางการเงินที่มั่นคงและดีขึ้น
    สามารถจัดหาเงินทุนหรือเงินกู้สำหรับเป็นทุนหมุนเวียนเพื่อใช้ในการซื้อวัตถุดิบ
    และชำระค่าใช้จ่ายในการดำเนินการ อันจะส่งผลให้กิจการของบริษัทฯ
    สามารถดำเนินธุรกิจต่อไป และยังคงมีความสามารถในการแข่งขันในตลาดได้

-   การฟื้นฟูกิจการเป็นการแก้ไขปัญหาที่ดีที่สุดสำหรับเจ้าหนี้ภายใต้สภาวะการณ์ที่เป็นอยู่ในปัจจุบัน

ความคืบหน้าของแผนฟื้นฟูกิจการในปี 2554 โดยสรุปดังนี้ :

บริษัทฯจ่ายชำระหนี้ตามแผนฟื้นฟูไตรมาสที่ 1/2553 สำหรับไตรมาสที่ 2/2553 และ ไตรมาสที่
3/2553บริษัทฯมิได้จ่ายชำระ โดยเมื่อวันที่ 15 ตุลาคม พ.ศ. 2553 ที่ประชุมคณะกรรมการเจ้าหนี้
ได้มีมติด้วยคะแนนเสียงส่วนใหญ่ให้ส่งหนังสือแจ้งการผิดนัดชำระหนี้ถึงบริษัทฯ

ต่อมาวันที่ 26 ตุลาคม 2553 บริษัทฯ
ได้รับหนังสือแจ้งการผิดนัดชำระหนี้ตามแผนฟื้นฟูกิจการจากคณะกรรมการเจ้าหนี้ฉบับลงวันที่ 22
ตุลาคม 2553 โดยข้อกำหนดของแผนฟื้นฟูกิจการกำหนดให้ บริษัทฯ
ต้องดำเนินการแก้ไขเหตุผิดนัดดังกล่าวภายใน 60
วันนับแต่วันที่ได้รับแจ้งเป็นลายลักษณ์อักษรจากคณะกรรมการเจ้าหนี้ ซึ่งจะครบกำหนดในวันที่ 26
ธันวาคม 2553

วันที่ 4 พฤศจิกายน 2553 บริษัทฯ
ได้ทำหนังสือถึงคณะกรรมการเจ้าหนี้ชี้แจงเกี่ยวกับการผิดนัดชำระหนี้ดังกล่าว โดยชี้แจงว่า
บริษัทฯได้ดำเนินการอย่างเต็มความสามารถที่จะชำระหนี้ตามแผนฟื้นฟูกิจการ
แต่เนื่องจากภาวะเศรษฐกิจตลาดในต่างประเทศทั้งในยุโรป และ
สหรัฐอเมริกาซึ่งเป็นตลาดหลักของบริษัทมีปัญหา เผชิญกับภาวะถดถอย
แม้รัฐบาลของภูมิภาคเหล่านั้นกำลังพยายามแก้ไขปัญหา แต่สถานการณ์ยังคงไม่กระเตื้องมากนัก
รวมถึงค่าเงินบาทที่แข็งค่าขึ้น ส่งผลให้รายได้และกำไรของกิจการลดลงอย่างมีนัยสำคัญ
บริษัทฯจึงได้พยายามแก้ไขปัญหาโดยการขยายฐานลูกค้าในประเทศ และออกผลิตภัณฑ์ใหม่
ซึ่งได้รับการตอบรับ และ สั่งซื้อสินค้าจากบริษัทฯ เป็นอย่างดี
แต่เนื่องจากปัญหาสถานการณ์ทางการเมืองในประเทศที่ผ่านมา
ทำให้ความคืบหน้าโครงการของลูกค้าของบริษัทฯล่าช้า
ซึ่งส่งผลกระทบต่อการจัดส่งสินค้าของบริษัทฯเข้าสู่หน้างานที่ต้องชะลอไปตามสถานการณ์
จากปัจจัยภายนอกดังกล่าว จึงเป็นเหตุรายได้และกำไรของบริษัทฯลดลงอย่างมีนัยสำคัญ
และส่งผลกระทบต่อสภาพคล่องของบริษัทฯ
ทำให้ไม่สามารถชำระหนี้ให้แก่เจ้าหนี้ตามที่กำหนดในแผนฟื้นฟูกิจการได้ แต่ทั้งนี้
บริษัทฯก็ไม่ได้นิ่งนอนใจ และได้ใช้ความพยายามอย่างเต็มกำลังเพื่อการฟื้นฟูสภาพคล่อง เช่น
การควบคุมค่าใช้จ่าย การติดต่อขอวงเงินขายลดใบส่งสินค้ากับธนาคาร
การนำเสนอสินค้าแก่ลูกค้าทั้งใน และต่างประเทศเพื่อเพิ่มยอดขาย
ประกอบกับในปัจจุบันบริษัทฯได้เริ่มทยอยส่งสินค้าให้แก่ลูกค้าแล้ว และคาดว่าจะมีรายได้เข้ามา
ช่วยให้สภาพคล่องของบริษัทดีขึ้น

วันที่ 3 ธันวาคม 2553 และวันที่ 22 ธันวาคม พ.ศ. 2553
บริษัทฯได้เสนอหารือเกี่ยวกับแนวทางการแก้ไขแผนฟื้นฟูกิจการต่อที่ประชุมคณะกรรมการเจ้าหนี้

วันที่ 24 ธันวาคม 2553, วันที่ 18 มีนาคม 2554 และวันที่ 8 เมษายน 2554
บริษัทฯได้ยื่นข้อเสนอขอแก้ไขแผนฟื้นฟูกิจการ ครั้งที่ 1
ต่อมาเจ้าพนักงานพิทักษ์ทรัพย์ได้รายงานผลการลงของที่ประชุมเจ้าหนี้ ที่จัดขึ้นเมื่อวันที่ 22 เมษายน
2554 ที่ยอมรับข้อเสนอขอแก้ไขแผนดังกล่าวไปยังศาลล้มละลายกลาง
โดยมีเจ้าหนี้เข้าร่วมประชุมและมีสิทธิออกเสียงจำนวน 7 ราย เป็นจำนวนหนี้รวม
1,596,690,177.56 บาท
ซึ่งที่ประชุมเจ้าหนี้ได้ลงมติยอมรับข้อเสนอขอแก้ไขแผนดังกล่าวด้วยจำนวนหนี้ทั้งสิ้น
967,493,857.42 บาท คิดเป็นร้อยละ 62.07 ของเจ้าหนี้ที่ออกเสียงและลงมติ
ซึ่งเป็นจำนวนหนี้ไม่น้อยกว่าร้อยละ 50 แห่งจำนวนหนี้ทั้งหมดของเจ้าหนี้
จึงเป็นกรณีที่เจ้าหนี้ลงมติยอมรับข้อเสนอขอแก้ไขแผนฟื้นฟูกิจการของบริษัทฯ โดยในวันที่ 19
กันยายน 2554
ศาลล้มละลายกลางได้มีคำสั่งเห็นชอบด้วยแผนฉบับแก้ไขตามมติพิเศษของที่ประชุมเจ้าหนี้ที่จัดขึ้นเมื่อวันที่
22 เมษายน 2554 โดยผู้บริหารแผนจะเริ่มจ่ายชำระตามแผนฉบับแก้ไขในงวดไตรมาส 4 ปี 2554
โดยจ่ายชำระในวันทำการสุดท้ายของไตรมาส

เนื่องจากในเดือนตุลาคม 2554 ได้เกิดอุทกภัยครั้งใหญ่ร้ายแรงเกิดขึ้น ทำให้บริษัทฯ
ได้รับความเสียหายอย่างหนัก โรงงาน เครื่องจักร-อุปกรณ์ และวัตถุดิบ ของบริษัทฯ
ได้รับความเสียหายอย่างมาก ทำให้ต้องหยุดกระบวนการผลิตชั่วคราว ตั้งแต่กลางเดือนตุลาคม
จนถึงเดือน ธันวาคม 2554
พนักงานและคนงานหยุดงานเนื่องจากไม่สามารถเดินทางและเข้าทำงานได้ ทำให้บริษัทฯ
ไม่สามารถจ่ายชำระหนี้ให้แก่เจ้าหนี้ตามแผนฟื้นฟูฉบับแก้ไขได้
ผู้บริหารแผนจึงได้จัดให้มีการประชุมกรรมการเจ้าหนี้เพื่อขอความเห็นชอบในการขยายเวลาการชำระหนี้สำหรับไตรมาส
4 ปี 2554 ไปชำระในปี 2560
โดยผู้บริหารแผนได้ทำหนังสือขออนุมัติเลื่อนการชำระครั้งนี้ให้แก่เจ้าหนี้ทุกรายเพื่ออนุมัติซึ่งมีเจ้าหนี้บางรายไม่ยืนยันกลับมา
ทำให้บริษัทฯ ไม่สามารถขยายเวลาการจ่ายชำระได้

บริษัทฯ ได้ทำการจ่ายชำระเจ้าหนี้สำหรับงวดไตรมาส 4 ปี 2554
โดยการจ่ายชำระเงินต้นและดอกเบี้ยเป็น 3 งวด ในปี 2555 จนแล้วเสร็จ
และได้ดำเนินการเรื่องการแปลงหนี้เป็นทุนให้แก่เจ้าหนี้ตามแผนฟื้นฟูกิจการ
และได้จดทะเบียนเพิ่มทุนและแก้ไขหนังสือรับรองและหนังสือบริคณห์สนธิของบริษัทฯ เมื่อวันที่ 16
มีนาคม 2555

เนื่องจากบริษัทได้รับผลกระทบจากมหาอุทกภัยครั้งใหญ่ในช่วงปลายปีพ.ศ. 2554
ส่งผลให้ทรัพย์สินของบริษัททั้งอาคาร เครื่องจักร และวัตถุดิบได้รับความเสียหายอย่างหนัก
จวบจนปัจจุบันบริษัทไม่สามารถนำเงินที่จะได้รับจากการเงินประกันภัยค่าเสียหายมาซ่อมแซมทรัพย์สินที่เสียหายได้
และบริษัทไม่สามารถจัดหาเงินทุนเพื่อการซ่อมแซมทรัพย์สินและใช้เป็นเงินทุนหมุนเวียนได้
ส่งผลให้บริษัทต้องหยุดดำเนินการผลิตสินค้าชั่วคราว
เป็นเหตุให้รายได้ของบริษัทลดลงอย่างมีนัยสำคัญ
บริษัทจึงไม่สามารถชำระหนี้แก่เจ้าหนี้ตามเงื่อนไขในแผนฟื้นฟูกิจการได้ ดังนั้น เมื่อวันที่ 13
กรกฎาคม 2555 วันที่ 3 ตุลาคม 2555 และวันที่ 9 พฤศจิกายน 2555
ผู้บริหารแผนจึงขอแก้ไขแผนฟื้นฟูกิจการ เพื่อให้บริษัทสามารถชำระหนี้แก่เจ้าหนี้ต่างๆ ได้
โดยการสรรหาผู้ร่วมลงทุนที่มีศักยภาพทางการเงินและธุรกิจและจ่ายชำระหนี้ให้แก่เจ้าหนี้ครั้งเดียวทั้งจำนวน
โดยมีสาระสำคัญคือ คำขอแก้ไขแผนฉบับที่

1.  เพิ่มเติมวิธีการจ่ายชำระหนี้ด้วย 1)
    เงินค่าสินไหมทดแทนที่จะได้รับตามสัญญาประกันความเสี่ยงภัยทรัพย์สินที่บริษัทฯได้เข้าทำสัญญากับบริษัท
    กรุงเทพประกันภัย จำกัด (มหาชน) บริษัทฯจะหักเงินค่าสินไหมทดแทนจำนวน 35,500,000
    บาท
    เพื่อสำรองไว้เป็นค่าซ่อมแซมหรือเปลี่ยนแทนทรัพย์สินที่จำเป็นต่อการดำเนินงานของบริษัทฯ
    ที่ได้รับความเสียหายจากอุทกภัย
    และไม่สามารถซ่อมแซมได้หรือหากจะมีการซ่อมแซมทรัพย์สินดังกล่าวก็จะมีค่าใช้จ่ายสูง 2)
    เปลี่ยนแปลงแก้ไขตารางการจ่ายชำระหนี้ภายใน 10 ปี
    เพื่อให้สอดคล้องกับความสามารถในการจ่ายชำระ

2.  เพิ่มบทที่ 14 ให้บริษัทสามารถดำเนินการสรรหาผู้ร่วมลงทุนที่มีศักยภาพทางธุรกิจ
    และทางการเงินที่สามารถเอื้อประโยชน์ต่อการดำเนินงานในอนาคตของบริษัทฯ
    ผู้ร่วมลงทุนอาจร่วมลงทุน โดยการซื้อหุ้นเพิ่มทุนของบริษัท และ/หรือ
    ซื้อหุ้นจากการแปลงหนี้เป็นทุนของบริษัท โดยบริษัทฯ
    จะดำเนินการสรรหาผู้ร่วมลงทุนภายในระยะเวลา 6
    เดือนนับแต่วันที่ศาลมีคำสั่งเห็นชอบด้วยแผนตามคำร้องฉบับแก้ไขเพิ่มเติมครั้งที่ 2
    โดยมีมูลค่าการเข้าร่วมลงทุนไม่น้อยกว่า 90,000,000.00 บาท
    และชำระหนี้ครั้งเดียวทั้งจำนวนให้แก่เจ้าหนี้ตามแผนฟื้นฟูกิจการ
    และเพิ่มเติมวิธีการจ่ายชำระด้วยเงินค่าสินไหมทดแทนที่จะได้รับตามสัญญาประกันความเสี่ยงภัยทรัพย์สินที่บริษัทฯได้เข้าทำสัญญากับบริษัท
    กรุงเทพประกันภัย จำกัด (มหาชน)

  ต่อมาบริษัทได้ถอนคำขอแก้ไขแผนฉบับที่ 1 และคงเหลือเฉพาะคำร้องขอแก้ไขแผนฉบับที่ 2
  เกี่ยวกับการสรรหาผู้ร่วมทุนรายใหม่ โดยเมื่อวันที่ 28 พฤศจิกายน 2555
  ที่ประชุมโดยมติพิเศษของเจ้าหนี้ยอมรับข้อเสนอขอแก้ไขแผนของผู้บริหารแผน
  อย่างไรก็ตามเมื่อวันที่ 7 มีนาคม 2556
  ศาลล้มละลายกลางมีคำสั่งไม่เห็นชอบด้วยกับข้อเสนอขอแก้ไขแผนของผู้บริหารแผนดังกล่าว